Serapioni wa Thmuis (300 hivi - Thmuis, 370 hivi), alikuwa askofu wa mji wa Thmuis (leo Tell el-Timai) nchini Misri na mwandishi wa Kikristo kwa lugha ya Kigiriki. Tangu kale anaheshimiwa kama mtakatifu na babu wa Kanisa. Sikukuu yake inaadhimishwa na Wakatoliki tarehe 21 Machi au 7 Machi. Bado kijana, alikwenda kuishi jangwani kama mfuasi wa Antoni Mkuu, aliyemrithisha mojawapo kati ya majoho yake mawili ya ngozi ya kondoo. Baadaye aliongoza monasteri, akawa askofu wa Thmuis kabla ya mwaka 339. Akishirikiana na patriarki Atanasi wa Aleksandria alipambana na Uario na kwa ajili hiyo mwaka 359 aliondolewa na Kaisari Kostansyo II jimbo lake. Tunatunza hadi leo sehemu za barua tatu alizzoandikiwa na Apolinari wa Laodikea na hasa barua tano alizoandikiwa na Atanasi, ambazo kati yake nne zinafafanua imani katika umungu wa Roho Mtakatifu. Serapioni anazungumziwa na Jeromu katika para ya 99 ya kitabu chake De viris illustribus, ambamo vinatajwa maandishi yake kadhaa: dhidi ya Wamani, juu ya Zaburi na barua walau 55 kwa watu mbalimbali. Kati yake vimetufikia tu kitabu dhidi ya Wamani na barua mbili, mbali ya sehemu kadhaa.